|  |  |
| --- | --- |
|  | Нээлттэй Нийгэм logo 10Форум  |

**ЗӨВЛӨХ ҮЙЛЧИЛГЭЭНИЙ СОНГОН ШАЛГАРУУЛАЛТЫН ЗАР**

Нээлттэй Нийгэм Форум нь үнэ төлбөргүй хууль зүйн туслалцаа авах хэрэгцээ бүхий зорилтот бүлгийг тодорхойлох судалгаа хийх Зөвлөх сонгон шалгаруулах тул судлаачдыг саналаа ирүүлэхийг урьж байна.

Нээлттэй Нийгэм Форум нь 2003 оноос Монгол улсад төлбөрийн чадваргүй иргэдэд хууль зүйн туслалцаа үзүүлэх үндэсний тогтолцоо бий болгох ажилд дэмжлэг үзүүлж ирсэн бөгөөд 2013 онд Төлбөрийн чадваргүй сэжигтэн, яллагдагчид хууль зүйн туслалцаа үзүүлэх хууль батлагдан гарснаар Хууль зүйн туслалцааны төв байгуулагдан эрүүгийн хэрэг маргаанд холбогдогчдод хууль зүйн туслалцаа үзүүлж эхлээд байна. Гэсэн хэдий ч хууль зүйн туслалцааны төвийн ачаалал их, үйлчилгээ туслалцааны чанар, хүртээмж хангалтгүй байгаагаас гадна эрүүгийн хэргээс бусад хэрэг маргаанд туслалцаа хүсэх иргэд их байгаа зэрэг шалтгааны улмаас хууль эрх зүйн орчныг сайжруулах шаардлага зүй ёсоор гарч ирж байна. Иймд Нээлттэй Нийгэм Форум нь Хууль зүйн туслалцааны төвтэй хамтран зорилтот бүлгийн судалгааг хийж гүйцэтгэхээр төлөвлөж байна.

Зөвлөх үйлчилгээний ажлын даалгавар болон бүрдүүлэх материалын жагсаалтыг [www.forum.mn](http://www.forum.mn) цахим хуудаснаас авах боломжтой. Сонирхсон судлаачид материалаа **2017 оны 3 дугаар сарын 24-ний Баасан гарагт 17 цагаас өмнө** fellowship@forum.mn цахим хаягаар ирүүлнэ үү.

**Ажлын даалгавар**

* ***Судалгааны ажлын зорилго:***  Хууль зүйн туслалцаа авах бодит хэрэгцээ шаардлага бүхий зорилтот бүлгийг судлан тогтоох нь энэхүү судалгааны үндсэн зорилго болно.
* ***Гүйцэтгэх ажил:*** Зөвлөх нь дээрх зорилгын хүрээнд өөрийн боловсруулж захиалагчаар батлуулсан арга зүйн дагуу хууль зүйн туслалцаа авах бодит хэрэгцээ шаардлага бүхий бүлгүүдийг тодорхойлж, зөвлөмж боловсруулж өгнө.
* ***Хүлээгдэх бүтээгдэхүүн/үр дүн:*** Судалгааны дэлгэрэнгүй тайлан, ном зүй, эх сурвалжийн жагсаалт, холбогдох хавсралтыг захиалагчид гаргаж өгнө.

* ***Ажил гүйцэтгэх хугацаа:*** 1 сар буюу 2017 оны 3 сарын 31 - 2017 оны 4 сарын 30
* ***Заавал ашигласан байх мэдээлэл, эх сурвалж:***
* Холбогдох хууль, эрх зүйн баримт бичиг
* Хууль зүйн туслалцааны төвийн тайлан, мэдээ
* Холбогдох статистик мэдээ, баримт
* Социологийн болон бусад судалгаа шинжилгээний ажил
* Олон улсын сайн туршлага
* Бусад холбогдох эх сурвалж
* ***Зөвлөхөд тавигдах шаардлага:***
* Хууль, хүний эрх, төрийн удирдлагын чиглэлээр магистр болон түүнээс дээш зэрэгтэй,
* Судалгаа шинжилгээний арга зүй эзэмшсэн, өгөгдөл боловсруулах, дүн шинжилгээ хийх чадвар туршлагатай,
* Монгол хэл дээр судалгааны тайлан, бүтээл боловсруулах өндөр чадвар, туршлагатай,
* Англи хэлний унших болон бичих өндөр чадвартай байх ба бусад нэмэлт хэлний чадвартай байх нь давуу тал болно.
* ***Бүрдүүлэх материал:***
* Сонирхлоо илэрхийлсэн захидал /*1 нүүрнээс хэтрэхгүй байх*/
* Ажлын туршлагыг илэрхийлэх дэлгэрэнгүй намтар
* Судалгааны техникийн санал (судалгааны ажлын төлөвлөгөө, арга зүй)
* Судалгааны төсвийн санал
* Өмнө хийсэн судалгаа, шинжилгээний бүтээлийн жагсаалт